CELEX: 52017PC0451
Language: sk
Date: 2017-08-23
Title: Návrh VYKONÁVACIE ROZHODNUTIE RADY, ktorým sa Poľskej republike povoľuje zaviesť osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli23. 8. 2017
            COM(2017) 451 final
            2017/0205(NLE)
            Návrh
            VYKONÁVACIE ROZHODNUTIE RADY,
            ktorým sa Poľskej republike povoľuje zaviesť osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               
                  Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť výber DPH alebo zamedziť určitým druhom daňových únikov alebo vyhýbaniu sa daňovým povinnostiam.
               
               
                  Listom, ktorý Komisia zaevidovala 7. októbra 2016, požiadalo Poľsko o výnimku z článku 193 smernice o DPH s cieľom uplatňovať mechanizmus prenesenia daňovej povinnosti na pevné disky, ako sú disky s nepohyblivým médiom (ďalej len „SSD“) a diskové jednotky s pevným diskom (ďalej len „HDD“). Komisia v súlade s článkom 395 ods. 2 smernice o DPH informovala ostatné členské štáty o žiadosti predloženej Poľskom listami z 12. a 13. júla 2017. Listom z 13. júla 2017 Komisia oznámila Poľsku, že má všetky informácie potrebné na posúdenie danej žiadosti.
               
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  V článku 193 smernice o DPH sa stanovuje všeobecné pravidlo, podľa ktorého je zdaniteľná osoba, ktorá dodáva tovar alebo poskytuje služby, obvykle povinná platiť daň z pridanej hodnoty (DPH).
               
            
            
               V súlade s článkom 395 smernice o DPH Poľsko požaduje výnimku z článku 193 smernice o DPH, na základe ktorej by bolo oprávnené uplatňovať mechanizmus prenesenia daňovej povinnosti na dodávky všetkých pevných diskov (vrátane SSD a HDD), na ktoré sa nevzťahuje článok 199a smernice o DPH. V rámci tohto postupu sa povinnou platiť DPH stáva zdaniteľná osoba, ktorej sa tovar dodáva. Takáto zdaniteľná osoba by mohla za predpokladu, že má plné právo na odpočítanie dane, DPH zodpovedajúcu dodávke priznať a súčasne odpočítať, v dôsledku čoho by sa v skutočnosti do štátnej pokladnice žiadna DPH neodviedla.
            
            
               
                  Poľsko požaduje výnimku s cieľom zabrániť ďalšiemu rozširovaniu podvodov v oblasti DPH týkajúcich sa odvetvia pevných diskov. Poľsko zahrnulo do mechanizmu prenesenia daňovej povinnosti na základe článku 199a smernice o DPH viacero elektronických výrobkov (smartfóny, laptopy, hracie konzoly atď. a najnovšie aj procesory). Po zavedení mechanizmu prenesenia daňovej povinnosti na dodávky uvedených výrobkov sa podľa Poľska pevné disky stali ďalšou komoditou v kategórii elektronických výrobkov využívaných na podvody v oblasti DPH. Na trhu s pevnými diskami sa začali praktiky podvodov v oblasti DPH objavovať čoraz častejšie prostredníctvom používania mechanizmu chýbajúceho obchodného subjektu. Škála a rozsah týchto praktík majú priamy, veľmi negatívny vplyv na distribútorov, ktorí sa nepodieľajú na podvodoch, a vedú k znižovaniu príjmov z DPH.
               
               
                  Na základe informácií predložených Poľskom mechanizmus podvodov spočíva v tom, že podvodní prevádzkovatelia zaregistrujú subjekty na určitej adrese a istý čas podávajú daňové priznania. Tieto subjekty čakajú na správny okamih, v ktorom vykonajú niekoľko veľkých predajov na domácom trhu, vyberú od zákazníkov DPH a ukončia svoje podnikanie bez odvedenia príslušnej DPH do rozpočtu. Keďže je problematické nájsť skutočné miesto ich podnikania a osoby zapojené do činnosti v dôsledku existencie virtuálnych kancelárií a vzhľadom na časté zmeny sídla spoločnosti, chýbajúce doklady týkajúce sa vykonaných transakcií atď., ..., nie je vo väčšine prípadov možné vykonať audit týchto subjektov.
               
               
                  Poľsko prijalo viacero opatrení s cieľom riešiť takéto druhy podvodov a zabrániť im (reforma finančnej správy s cieľom sústrediť zdroje na boj proti podvodom, zavedenie jednotného audítorského spisu, povinné mesačné daňové priznania k DPH, zavedenie správnych sankcií atď.) a ďalšie reformy prebiehajú (napr. dobrovoľný systém rozdelených platieb). Kým však tieto opatrenia prinesú účinné výsledky, je podľa názoru Poľska potrebná dodatočná podpora vo forme dočasného opatrenia, akým je zavedenie domáceho mechanizmu prenesenia daňovej povinnosti.
               
            
            
               Navrhuje sa udeliť výnimku na obdobie od 1. januára 2018 do 31. decembra 2020. Keďže do uplynutia platnosti výnimky by opatrenia prijaté Poľskom mali priniesť očakávané výsledky, Poľsko viac nebude potrebovať výnimku z článku 193 smernice o DPH so zreteľom na dodávky pevných diskov. Predĺženie platnosti výnimky by preto nemalo byť potrebné.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci)
            
            
               Vzhľadom na ustanovenie smernice o DPH, na ktorom je návrh založený, patrí návrh do výlučnej právomoci Únie. Zásada subsidiarity sa preto neuplatňuje.
            
            
               •Proporcionalita
            
            
               Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
            
            
               Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, a to zabrániť určitým druhom daňových únikov alebo vyhýbaniu sa daňovým povinnostiam v konkrétnom odvetví.
            
         
         
            
               •Výber nástroja
            
            
               Podľa článku 395 smernice o DPH je výnimka zo spoločných pravidiel o DPH možná iba na základe povolenia Rady konajúcej jednomyseľne na návrh Komisie. Okrem toho je rozhodnutie Rady najvhodnejším nástrojom, pretože môže byť určené jednotlivým členským štátom.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               Tento návrh vychádza zo žiadosti predloženej Poľskom a týka sa iba tohto členského štátu.
            
            
               •Získavanie a využívanie expertízy
            
            
               Externá expertíza nebola potrebná.
            
            
               •Posúdenie vplyvu
            
            
               Cieľom tohto návrhu vykonávacieho rozhodnutia je zabrániť určitým druhom daňových únikov alebo vyhýbaniu sa daňovým povinnostiam v odvetví pevných diskov. Mechanizmus prenesenia daňovej povinnosti by mal Poľsku pomôcť zastaviť ďalšie rozširovanie podvodov a zabrániť podvodom v oblasti DPH týkajúcim sa odvetvia pevných diskov. Odchyľujúce sa opatrenie bude mať preto potenciálne pozitívny vplyv.
            
            
               Vzhľadom na úzky rozsah pôsobnosti danej výnimky a na jej dočasné uplatňovanie bude vplyv v každom prípade obmedzený.
            
            
               4.VPLYV NA ROZPOČET
            
            
               Návrh nemá žiadny vplyv na rozpočet EÚ.
            
            
               5.ĎALŠIE PRVKY
            
            
               Návrh zahŕňa doložku o ukončení platnosti k 31. decembru 2020.
            
            
               2017/0205 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Poľskej republike povoľuje zaviesť osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
         
         
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  1
               , a najmä na jej článok 395,
            
            
               so zreteľom na návrh Európskej komisie,
            
            
               keďže:
            
            
               (1)V článku 193 smernice 2006/112/ES sa stanovuje všeobecné pravidlo, podľa ktorého je zdaniteľná osoba, ktorá dodáva tovar alebo poskytuje služby, povinná odvádzať daňovým orgánom daň z pridanej hodnoty (DPH).
            
            
               (2)Listom, ktorý Komisia zaevidovala 7. októbra 2016, požiadalo Poľsko o výnimku z článku 193 smernice 2006/112/ES s cieľom uplatňovať mechanizmus prenesenia daňovej povinnosti na dodávky pevných diskov, ako sú disky s nepohyblivým médiom a diskové jednotky s pevným diskom.
            
            
               (3)V súlade s článkom 395 ods. 2 smernice 2006/112/ES Komisia listami z 12. a 13. júla 2017 informovala o žiadosti predloženej Poľskom ostatné členské štáty. Listom z 13. júla 2017 Komisia oznámila Poľsku, že má všetky informácie potrebné na posúdenie danej žiadosti.
            
            
               (4)Pevné disky, na ktoré sa nevzťahuje článok 199a smernice 2006/112/ES, sa stali ďalšou komoditou v kategórii elektronických výrobkov využívaných na podvody v oblasti DPH v Poľsku. Podľa Poľska sa začali častejšie objavovať podvody v oblasti DPH na trhu s pevnými diskami prostredníctvom používania mechanizmu chýbajúceho obchodného subjektu. Škála a rozsah týchto praktík majú priamy, veľmi negatívny vplyv na distribútorov, ktorí sa nepodieľajú na podvodoch, a vedú k znižovaniu príjmov z DPH.
            
            
               (5)Poľsko prijalo viacero opatrení s cieľom riešiť podvody v oblasti DPH a predchádzať im. Kým však tieto opatrenia prinesú účinné výsledky, je podľa názoru Poľska potrebná dodatočná podpora vo forme dočasného opatrenia, akým je zavedenie domáceho mechanizmu prenesenia daňovej povinnosti.
            
            
               (6)Poľsko by preto malo byť oprávnené uplatňovať mechanizmus prenesenia daňovej povinnosti na dodávky pevných diskov, ako sú disky s nepohyblivým médiom a diskové jednotky s pevným diskom, a to od 1. januára 2018. Platnosť výnimky by mala byť časovo obmedzená do 31. decembra 2020.
            
            
               (7)Do uplynutia platnosti výnimky by opatrenia prijaté Poľskom mali zabrániť ďalšiemu rozširovaniu podvodov v oblasti DPH v odvetví pevných diskov, v dôsledku čoho Poľsko viac nebude potrebovať odchyľovať sa od článku 193 smernice 2006/112/ES so zreteľom na uvedené dodávky. Poľsko by sa preto nemalo usilovať o predĺženie platnosti výnimky.
            
            
               (8)Výnimka nemá žiadny vplyv na vlastné zdroje Únie pochádzajúce z DPH,
            
            
               PRIJALA TOTO ROZHODNUTIE:
            
            
               Článok 1
            
            
               Odchylne od článku 193 smernice 2006/112/ES sa Poľsko oprávňuje určiť za osobu povinnú platiť DPH v prípade dodávok pevných diskov, ako sú disky s nepohyblivým médiom a diskové jednotky s pevným diskom, príjemcu takýchto dodávok.
            
            
               Článok 2
            
            
               Toto rozhodnutie sa uplatňuje od 1. januára 2018 a stráca účinnosť 31. decembra 2020.
            
            
               Článok 3
            
            
               Toto rozhodnutie je určené Poľskej republike.
            
            
               V Bruseli
            
            
               
                     Za Radu
               
            
         
         
            
               
                     predseda
               
            
         
         
            
                  
                     (1)
                  Ú. v. EÚ L 347, 11.12.2006, s. 1.